**Στίγματα** (αγγλικά: *Stigmata*) είναι αμερικανική μεταφυσική ταινία τρόμου, παραγωγής 1999 σε σκηνοθεσία του Ρούπερτ Γουέινραϊτ. Το σενάριο έγραψαν οι Τομ Λάζαρους και Ρικ Ράματζ και είναι ελαφρώς βασισμένο στην ανακάλυψη του Ευαγγελίου του Θωμά, ένα έγγραφο το οποίο το Βατικανό και οι περισσότεροι Χριστιανοί θεώρησαν απόκρυφο. Πρωταγωνιστούν οι Πατρίσια Αρκέτ και Γκάμπριελ Μπερν. Η ταινία ακολουθεί την σχέση της Φράνκι, μίας άθεης κομμώτριας και του Πάτερ Άντριου Κίρναν, ενός πρώην επιστήμονα που χειροτονήθηκε. Ο Κίρναν, στο πλαίσιο της Συνόδου για τους Σκοπούς των Αγίων, ερευνά θαύματα για το Βατικανό. Η Φράνκι αφού αποκτά ένα ροζάριο που προηγουμένως ανήκε στον Πάτερ Πολ Αλαμέιντα, έναν βαθιά θρησκευόμενο ιερέα, υποφέρει από τα στίγματα.

Η ταινία κυκλοφόρησε στους κινηματογράφους στις 10 Σεπτεμβρίου 1999. Απέσπασε κυρίως αρνητικά σχόλια από τους κριτικούς αλλά κατέκτησε την κορυφή του box office με 18,3 εκατομμύρια δολάρια το πρώτο σαββατοκύριακο. Συνολικά απέφερε 89,4 εκατομμύρια δολάρια παγκοσμίως.

Πλοκή
-----

Στο χωριό Μπέλο Κουίντο της Βραζιλίας, ο Πάτερ Άντριου Κίρναν, ένας πρώην επιστήμονας που ερευνά υποτιθέμενα θαύματα, εξετάζει ένα άγαλμα της Παρθένας της Γουαδελούπης το οποίο δακρύζει αίμα στην κηδεία του Πάτερ Πάολο Αλαμέιντα. Ενώ ο Κίρναν μαζεύει αποδεικτικά στοιχεία, ένα μικρό αγόρι κλέβει το ροζάριο από το χέρι του Αλαμέιντα και αργότερα το πουλά σε μια γυναίκα στην αγορά, η οποία το στέλνει στην κόρη της, Φράνκι Πέιτζ που ζει Πίτσμπεργκ. Λίγο αργότερα, η Φράνκι δέχεται επίθεση ενώ κάνει μπάνιο και τραυματίζεται με δύο βαθιές πληγές στους καρπούς των χεριών της. Καθώς μεταφέρεται στο νοσοκομείο και εξετάζεται, οι γιατροί δεν μπορούν να βρουν την αιτία του τραυματισμού παρά μόνο δίνουν την εξήγηση ότι πληγές είναι διαμπερείς. Η Φράνκι την επόμενη μέρα πηγαίνει στο κομμωτήριο που δουλεύει. Όταν επιστρέφει σπίτι της με το μετρό, πλησιάζει έναν παπά και τον ρωτάει αν είναι ο Άντριου Κίρναν. Αφού ο ιερέας της λέει ότι είναι ο Πάτερ Ντέρνινγκ, τα φώτα μέσα στο βαγόνι αρχίζουν να τρεμοπαίζουν και η Φράνκι αρχίζει να μαστιγώνεται από μια αόρατη δύναμη. Η Φράνκι νοσηλεύεται ακόμα μια φορά και ο Πάτερ Ντέρνινγκ στέλνει τις κασέτες από την ασφάλεια που δείχνουν την επίθεση που δέχτηκε η Φράνκι στο Βατικανό. Ο Κίρναν αναλαμβάνει να ερευνήσει την υπόθεση.

Ο Κίρναν γνωρίζει τη Φράνκι, η οποία του λέει ότι τον περίμενε. Ο Κίρναν της παίρνει συνέντευξη, πιστεύοντας ότι οι πληγές της μπορεί να είναι τα στίγματα. Όταν του λέει ότι είναι άθεη, ο Κίρναν της λέει ότι οι στιγματικοί συνήθως είναι βαθιά θρησκευόμενοι άνθρωποι και ότι τα στίγματα είναι οι πέντε ίδιες πληγές που έπαθε ο Ιησούς Χριστός κατά τη Σταύρωση.
Η Φράνκι φεύγει και αρχίζει να ερευνά μόνη της. Αργότερα ενώ διασκεδάζει σε ένα κλαμπ, το κεφάλι της αρχίζει να ματώνει, παθαίνοντας το τρίτο στίγμα που προκλήθηκε από το Αγκάθινο Στεφάνι. Η Φράνκι φεύγει και πηγαίνει σπίτι όπου ο Άντριου την περιμένει και μετά τρέχει σε ένα σοκάκι. Καθώς ο Άντριου τρέχει πίσω της, η Φράνκι σπάει ένα γυάλινο μπουκάλι και το χρησιμοποιεί για να χαράξει σύμβολα πάνω σε ένα αμάξι. Όταν ο Άντριου την πλησιάζει, αυτή του φωνάζει χρησιμοποιώντας μια άλλη γλώσσα. Ο Άντριου πηγαίνει τη Φράνκι στην εκκλησία του Πάτερ Ντέρνινγκ και το Βατικανό μεταφράζει αυτά που του φώναξε ως αραμαϊκά. Η Φράνκι πηγαίνει σπίτι και το επόμενο πρωί ο Άντριου την επισκέπτεται. Τη βρίσκει να γράφει με ένα μαρκαδόρο στο τοίχο αραμαϊκά σύμβολα. Όταν ο Κίρναν τη ρωτά, η Φράνκι απαντά με ανδρική φωνή μιλώντας αραμαϊκά και μετά πέφτει στο κρεβάτι. Η Φράνκι συνέρχεται και πηγαίνει μια βόλτα με τον Κίρναν. Στο δρόμο παθαίνει το τέταρτο στίγμα, βαθιές πληγές στα πόδια.

Ο Κίρναν στέλνει με email φωτογραφίες του διαμερίσματος της Φράνκι στο Βατικανό, όπου ο Αδελφός Ντελμόνικο αναγνωρίζει τις λέξεις και διαγράφει τις εικόνες και λέει στον Άντριου ότι οι λέξεις αυτές προέρχονται από ένα έγγραφο το οποίο η εκκλησία πιστεύει πως είναι ένα εντελώς νέο ευαγγέλιο. Ο Πάτερ Ντάριο βρίσκει τις φωτογραφίες και τις δείχνει στον Καρδινάλιο Ντάνιελ Χάουζμαν, ο οποίος τις αναγνωρίζει. Εν τω μεταξύ, ο Ντελμόνικο τηλεφωνεί στον Μάριον Πετροτσέλι και του λέει ότι το χαμένο ευαγγέλιο βρέθηκε στο Πίτσμπεργκ. Στο Πίτσμπεργκ, ο Κίρναν πηγαίνει στο διαμέρισμα της Φράνκι και βρίσκει τον τοίχο βαμμένο και η Φράνκι προσπαθεί να τον αποπλανήσει. Όταν ο Κίρναν την απορρίπτει αυτή του επιτίθεται και αρχίζει να του φωνάζει με ανδρική φωνή ενώ αιωρείται πάνω από το κρεβάτι κλαίγοντας δάκρυα από αίμα. Ο Χάουζμαν και ο Ντάριο φτάνουν στο διαμέρισμα με τον Ντέρνινγκ και πηγαίνουν τη Φράνκι σε μια άλλη εκκλησία.

Στην εκκλησία του Ντέρνιγνκ, ο Κίρναν γνωρίζει τον Πετροτσέλι, ο οποίος του λέει για τις λέξεις που χάραξε η Φράνκι. Του λέει είναι μέρος ενός εγγράφου που βρέθηκε έξω από την Ιερουσαλήμ το οποίο θεωρείται ότι είναι ένα ευαγγέλιο βασισμένο στα ακριβή λόγια του Ιησού Χριστού. Οι Πετροτσέλι, Ντελμόνικο και Αλαμέιντα ανέλαβαν να το μεταφράσουν, αλλά ο Χάουζμαν τους διέταξε να σταματήσουν. Ο Αλαμέιντα αρνήθηκε και έκλεψε το έγγραφο ώστε να συνεχίσει τη μετάφραση μόνος του. Ο Πετροτσέλι λέει στον Άντριου ότι το έγγραφο περιείχε τις οδηγίες του Ιησού για το πως να συνεχιστεί η εκκλησία του, λέγοντας ότι το Βασίλειο του Θεού είναι παντού γύρω τους και δεν περιορίζεται σε εκκλησίες, μια αποκάλυψη που θα κατέστρεφε την Καθολική Εκκλησία. Ο Πετροτσέλι λέει επίσης στον Κίρναν ότι ο Αλαμέιντα υπέφερε από τα στίγματα. Ο Κίρναν τρέχει στην εκκλησία που βρίσκεται η Φράνκι, ενώ οι Χάουζμαν και Ντάριο επιχειρούν να της εκτελέσουν εξορκισμό. Η Φράνκι τους φωνάζει με ανδρική φωνή και επιχειρεί να τη στραγγαλίσει. Ο Κίρναν καταφτάνει εγκαίρως και τον σταματά. Τότε το τζάκι εκρήγνυται και βάζει φωτιά στο δωμάτιο. Πιστεύοντας ότι η Φράνκι διακατέχεται από το πνεύμα του Αλαμέιντα, ο Κίρναν προσφέρεται να γίνει ο αγγελιοφόρος του και περπατά μέσα στις φλόγες για να σώσει τη Φράνκι, ζητώντας από το πνεύμα του Αλαμέιντα να φύγει. Αργότερα, ο Κίρναν επιστρέφει στο Μπέλο Κουίντο και βρίσκει τα πρωτότυπα έγγραφα του χαμένου ευαγγελίου κάτω από το πάτωμα της εκκλησίας.

Η ταινία τελειώνει με ένα κείμενο που περιγράφει την ανακάλυψη του Ευαγγελίου του Θωμά, το οποίο πιστεύεται ότι είναι το κοντινότερο ευαγγέλιο στα πραγματικά λόγια του Ιησού, ενώ ήταν ζωντανός. Η ταινία δηλώνει ότι η Καθολική Εκκλησία αρνείται να αναγνωρίσει το έγγραφο αυτό ως ευαγγέλιο και το θεωρεί αιρετικό.

Ηθοποιοί και Χαρακτήρες
-----------------------

* Πατρίσια Αρκέτ στο ρόλο της *Φράνκι Πέιτζ*
* Γκάμπριελ Μπερν στο ρόλο του *Πάτερ Άντριου Κίρναν*
* Τζόναθαν Πράις στο ρόλο του *Καρδινάλιου Ντάνιελ Χάουζμαν*
* Νία Λονγκ στο ρόλο της *Ντόνα Τσάντγουεϊ*
* Ρέιντ Σερμπέτζια στο ρόλο του *Μάριον Πετροτσέλι*
* Ενρίκο Κολαντόνι στο ρόλο του *Πάτερ Ντάριο*
* Τζακ Ντόνερ στο ρόλο του *Πάτερ Πάολο Αλαμέιντα*
* Τόμας Κοπάτσι στο ρόλο του *Πάτερ Ντέρνινγκ*
* Ντικ Λατέσα στο ρόλο του *Πάτερ Τζιάνι Ντελμόνικο*
* Πόρσια ντε Ρόσι στο ρόλο της *Τζένιφερ*
* Σάουν Τουμπ στο ρόλο του *Γιατρού*

Box office
----------

Με προϋπολογισμό 29.000.000 δολάρια, η ταινία *Στίγματα* έκανε άνοιγμα τριημέρου στην 1η θέση με 18,3 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 50 εκατομμύρια δολάρια και στον υπόλοιπο κόσμο συγκέντρωσε 39,4 εκατομμύρια δολάρια. Παγκοσμίως απέφερε 89,4 εκατομμύρια δολάρια.

Παραπομπές
----------

1. ↑  «Στίγματα στο Rotten Tomatoes». *Rotten Tomatoes*. Ανακτήθηκε στις 15 Ιανουαρίου 2013.
2. 1 2 3 4 5 6  «Στίγματα στο Box Office Mojo». *Box Office Mojo*. Ανακτήθηκε στις 15 Ιανουαρίου 2013.

Εξωτερικοί σύνδεσμοι
--------------------

* Στίγματα στο IMDb